CELEX: 32018D0882
Language: el
Date: 2018-06-18 00:00:00
Title: Απόφαση (ΚΕΠΠΑ) 2018/882 του Συμβουλίου, της 18ης Ιουνίου 2018, σχετικά με την προσωρινή υποδοχή ορισμένων Παλαιστινίων σε κράτη μέλη της Ευρωπαϊκής Ένωσης και την τροποποίηση της κοινής θέσης 2002/400/ΚΕΠΠΑ

19.6.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 155/8
            
         ΑΠΌΦΑΣΗ (ΚΕΠΠΑ) 2018/882 ΤΟΥ ΣΥΜΒΟΥΛΊΟΥ
   της 18ης Ιουνίου 2018
   σχετικά με την προσωρινή υποδοχή ορισμένων Παλαιστινίων σε κράτη μέλη της Ευρωπαϊκής Ένωσης και την τροποποίηση της κοινής θέσης 2002/400/ΚΕΠΠΑ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29 και το άρθρο 31 παράγραφος 1,
   Εκτιμώντας τα ακόλουθα:
   
               (1)
            
            
               Στις 18 Απριλίου 2016, το Συμβούλιο εξέδωσε την απόφαση (ΚΕΠΠΑ) 2016/608 (1), η οποία προβλέπει την παράταση της ισχύος των εθνικών αδειών εισόδου και παραμονής ορισμένων Παλαιστινίων στο έδαφος των κρατών μελών, που αναφέρονται στην κοινή θέση 2002/400/ΚΕΠΠΑ του Συμβουλίου (2), για περαιτέρω περίοδο 24 μηνών.
            
         
               (2)
            
            
               Η Κυπριακή Δημοκρατία θα πρέπει να προστεθεί στον κατάλογο των κρατών μελών που αναφέρονται στο άρθρο 2 της κοινής θέσης 2002/400/ΚΕΠΠΑ.
            
         
               (3)
            
            
               Βάσει αξιολόγησης της εφαρμογής της κοινής θέσης 2002/400/ΚΕΠΠΑ, το Συμβούλιο θεωρεί σκόπιμη την παράταση της ισχύος των εν λόγω αδειών για περαιτέρω περίοδο 24 μηνών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα κράτη μέλη που αναφέρονται στο άρθρο 2 της κοινής θέσης 2002/400/ΚΕΠΠΑ παρατείνουν την ισχύ των εθνικών αδειών εισόδου και παραμονής που χορηγούνται δυνάμει του άρθρου 3 της κοινής θέσης για περαιτέρω περίοδο 24 μηνών, αρχής γενομένης από τις 31 Ιανουαρίου 2018.
   Άρθρο 2
   Η κοινή θέση 2002/400/ΚΕΠΠΑ τροποποιείται ως εξής:
   
               1)
            
            
               Το άρθρο 1 αντικαθίσταται από το ακόλουθο κείμενο:
               «Άρθρο 1
               Η παρούσα κοινή θέση αφορά τους 13 Παλαιστίνιους της ομάδας Παλαιστινίων για την οποία, στις 5 Μαΐου 2002, επετεύχθη μνημόνιο συμφωνίας μεταξύ της Παλαιστινιακής Αρχής και της Κυβέρνησης του Ισραήλ σχετικά με την ειρηνική εκκένωση του Ναού της Γεννήσεως στη Βηθλεέμ, και οι οποίοι συμφώνησαν να μεταφερθούν προσωρινά σε κράτη μέλη της Ευρωπαϊκής Ένωσης που τους δέχονται.»,
            
         
               2)
            
            
               Το άρθρο 2 αντικαθίσταται από το ακόλουθο κείμενο:
               «Άρθρο 2
               Οι 13 Παλαιστίνιοι που αναφέρονται στο άρθρο 1 θα γίνουν δεκτοί προσωρινά και αποκλειστικά για ανθρωπιστικούς λόγους από τα εξής κράτη μέλη: Βέλγιο, Ελλάδα, Ισπανία, Ιρλανδία, Ιταλία, Κύπρος και Πορτογαλία.».
            
         Άρθρο 3
   Η παρούσα απόφαση αρχίζει να ισχύει από την ημερομηνία της έκδοσής της.
   
      Λουξεμβούργο, 18 Ιουνίου 2018.
      
         
            Για το Συμβούλιο
         
         
            Ο Πρόεδρος
         
         R. PORODZANOV
      
   
   
      (1)  Απόφαση (ΚΕΠΠΑ) 2016/608 του Συμβουλίου, της 18ης Απριλίου 2016, σχετικά με την προσωρινή υποδοχή ορισμένων Παλαιστινίων σε κράτη μέλη της Ευρωπαϊκής Ένωσης (ΕΕ L 104 της 20.4.2016, σ. 18).
   
      (2)  Κοινή θέση 2002/400/ΚΕΠΠΑ του Συμβουλίου, της 21ης Μαΐου 2002, σχετικά με την προσωρινή υποδοχή ορισμένων Παλαιστινίων σε κράτη μέλη της Ευρωπαϊκή Ένωσης (ΕΕ L 138 της 28.5.2002, σ. 33).